CBG เครื่องดื่มชูกำไร..!
ไม่ทำให้นักลงทุนผิดหวัง..! สำหรับงบไตรมาส 3/62 ของบริษัท คาราบาวกรุ๊ป จำกัด (มหาชน) หรือ CBG ที่ฟันกำไรสุทธิ 726 ล้านบาท เพิ่มขึ้น 253.9% จากช่วงเดียวกันของปีก่อนที่มีกำไรสุทธิ 255 ล้านบาท
11 พ.ย. 2562

สำนักข่าวรัชดา
ไม่ทำให้นักลงทุนผิดหวัง..! สำหรับงบไตรมาส 3/62 ของบริษัท คาราบาวกรุ๊ป จำกัด (มหาชน) หรือ CBG ที่ฟันกำไรสุทธิ 726 ล้านบาท เพิ่มขึ้น 253.9% จากช่วงเดียวกันของปีก่อนที่มีกำไรสุทธิ 255 ล้านบาท
ส่วนรายได้จากการขายรวมอยู่ที่ 3,862 ล้านบาท เพิ่มขึ้น 235 ล้านบาท หรือ 6.5% จากช่วงเดียวกันของปีก่อน 3,627 ล้านบาท
ส่งผลให้งวด 9 เดือนแรก มีกำไรสุทธิ 1,673 ล้านบาท เพิ่มขึ้น 1,179 ล้านบาท หรือ 239% จากช่วงเดียวกันของปีก่อน 645 ล้านบาท และมีรายได้จากการขายรวม 10,976 ล้านบาท เพิ่มขึ้น 394 ล้านบาท หรือ 3.7%
จึงไม่น่าแปลกใจที่วานนี้ (11 พ.ย.) หุ้น CBG กลับมาวิ่งร้อนแรง โดยเปิดตลาดพุ่งพรวดไปแตะที่ระดับ 88.50 บาท ก่อนจะลดดีกรีลงมาปิดที่ 88.00 บาท เพิ่มขึ้น 3.75 บาท หรือปรับเพิ่มขึ้น 4.45% ด้วยมูลค่าการซื้อขาย 815 ล้านบาท
ก่อนหน้านี้ CBG ถูกเก็งกันว่า งบไตรมาส 3/62 จะออกมาเริ่ดหรู..!
โดยนักวิเคราะห์ส่วนใหญ่มองว่า จะมีกำไรที่ระดับ 600 กว่าล้านบาท
แต่เมื่อทำได้ดีกว่าที่คาดการณ์ไว้…CBG จึงกลายร่างมาเป็นควายแดงคะนองอีกครั้ง…
หากดูไส้ในจะเห็นว่า มีสองปัจจัยหลักที่ทำให้งบ CBG ไตรมาส 3/62 เติบโตก้าวกระโดด
ปัจจัยแรก คือ ธุรกิจในต่างประเทศเติบโตดี โดยรายได้จากการขายเครื่องดื่มบำรุงกำลังในต่างประเทศอยู่ที่ 1,780 ล้านบาท เพิ่มขึ้น 184 ล้านบาท หรือ 11.6%
แต่ถ้าเจาะลึกลงไป ส่วนใหญ่ยังเป็นรายได้จากตลาดกลุ่มประเทศ CLMV รวมกัน 1,473 ล้านบาท ประเทศจีน 170 ล้านบาท ประเทศอังกฤษ 11 ล้านบาท และอื่น ๆ 126 ล้านบาท
นั่นเท่ากับว่า จีนและอังกฤษยังไม่ใช่ตลาดหลักที่ทำเงินให้กับ CBG ได้อย่างที่ตั้งความหวังเอาไว้
ขณะที่อีกปัจจัยมาจากการบริหารจัดการต้นทุนที่ทำได้ค่อนข้างดี
ส่งผลให้ค่าใช้จ่ายจากการขายและบริหารลดลง 223 ล้านบาท หรือ 25% มาอยู่ที่ 669 ล้านบาท แบ่งเป็นค่าใช้จ่ายขาย 488 ล้านบาท ลดลง 204 ล้านบาท หลัก ๆ มาจากค่าการตลาดในประเทศอังกฤษลดลง และค่าใช้จ่ายบริหาร 181 ล้านบาท ลดลง 19 ล้านบาท
นั่นทำให้กำไรขั้นต้นแตะที่ระดับ 1,594 ล้านบาท เพิ่มขึ้น 397 ล้านบาท หรือ 33.2% คิดเป็นอัตรากำไรขั้นต้น 41.3% เพิ่มขึ้นจากช่วงเดียวกันของปีก่อนที่มีอัตรากำไรขั้นต้น 33%
แหม๊…อย่างนี้ต้องยกให้ CBG เป็นหุ้นเครื่องดื่มชูกำไรแล้วล่ะ..!
ก็น่าจับตาว่า CBG จะรักษาตำแหน่งเครื่องดื่มชูกำไรได้ทุกไตรมาสหรือไม่..?
โดยนักวิเคราะห์คาดว่า ปีนี้ CBG จะมีกำไรสุทธิ 2,264 ล้านบาท เพิ่มขึ้น 95.4% จากปีก่อน
ที่สำคัญราคาหุ้นจะวิ่งแรลลี่ไปแตะราคาเป้าหมายใหม่ที่มีคนให้ไว้สูงถึง 102 บาทได้มั้ย..?
แต่ใครที่คิดจะเข้าไปเก็บหุ้น CBG ตอนนี้ อยากให้ลองชะโงกไปดู P/E ซะก่อน ปัจจุบันซื้อขายกันที่ 48.43 เท่าเข้าไปแล้ว
จึงต้องลองชั่งใจดูดี ๆ ว่า พร้อมที่จะเสี่ยงมั้ย..?
…อิ อิ อิ…